Lewensverwagting hoër vir SAners | Maroela Media
Lewensverwagting hoër vir SAners
Die lewensverwagting van 'n gemiddelde Suid-Afrikaner het oor die laaste drie jaar toegeneem, luidens 'n gesondheidsverslag van The Lancet.
"Belangrike veranderinge het in die land plaasgevind, wat die lewensverwagting tot 60 jaar verhoog het," sê The Lancet. In 2009 was die lewensverwagting van die gemiddelde Suid-Afrikaner 54.
Navorsers sê die verbetering van die gesondheidstelsel het grootliks hiertoe bygedra. Die regering se pogings om mense oor lewenstylrisiko's in te lig het ook 'n impak gehad.
"Spesifieke beleids- en programveranderanderings is duidelik vir al vier die sogenaamde botsende epidemies: HIV en tuberkulose; chroniese siekte en geestesgesondheid; besering en geweld; en moederlike, neonatale en kindergesondheid," lui die verslag.
"Groot rasverskille bestaan in sosiale bepalings van gesondheid, veral in behuising en sanitasiegeriewe vir die arms en ongelykheid tussen die geslagte."
The Lancet bepaal dat die voorgestelde Nasionale Gesondheidsversekering (NHI) die situasie verder kan verbeter. "Transformasie van die gesondheidstelsel na 'n nasionale instansie wat op gelykheid en meriete baseer is en op 'n doeltreffende menslikehulpbron-sisteem gebou is, kan verder daartoe bydra dat Suid-Afrika die lewe van sy burgers verbeter."